b'\n_START_ARTICLE_\nVelika nagrada Bielle 1934\n_START_SECTION_\nPred dirko\n_START_PARAGRAPH_\nPrva dirka za Veliko nagrado Bielle je potekala na mali in ozki uli\xc4\x8dni stezi po istoimenskem mestu. Dirka je potekala v treh preddirkah po petindvajset krogov in finalu dolgem \xc5\xa1tirideset krogov.\n_START_SECTION_\nDirka\n_START_PARAGRAPH_\nNa \xc5\xa1tartu finalne dirke je povedel Giovanni Minozzi, sledila sta mu Achille Varzi in Giuseppe Farina, ki je dirkal z dirkalnikom Maserati 4CM za razred Voiturette, toda zaradi svojih sposobnosti ter po\xc4\x8dasne in zavite steze se je lahko kosal z dirka\xc4\x8di z mnogo mo\xc4\x8dnej\xc5\xa1imi dirkalniki. Vodilni Minozzi je v osemnajstem krogu odstopil zaradi okvare motorja, Tazio Nuvolari pa v petindvajsetem zaradi okvare vzmetenja, tako da sta se zdaj za vodstvo borila Varzi in Carlo Felice Trossi, ki je veljal za specialista za uli\xc4\x8dne steze, Farina je bil \xc5\xa1e vedno tretji. Trossi je upravi\xc4\x8dil svoj sloves in tudi z najhitrej\xc5\xa1im krogom dirke 1:29,8 zmagal z le 0,2 sekunde prednosti pred Varzijem, nova dvojna Ferrarijeva zmaga, Farina je ostal tretji s slabima dvema minutama zaostanka, pol minute pred dirka\xc4\x8dem tovarni\xc5\xa1kega mo\xc5\xa1tva Automobiles Ettore Bugatti, Antoniem Briviem, ter petim in zadnjim uvr\xc5\xa1\xc4\x8denim Renatom Balestrerom, ki je zaostajal \xc5\xbee za krog.'